**«Κανένας πόλεμος λάσπης ,καμιά σκευωρία δεν μπορεί να μας αγγίξει »**

ΑΠΑΝΤΗΣΗ ΤΟΥ ΠΡΩΗΝ ΔΗΜΑΡΧΟΥ ΠΥΡΓΟΥ **ΜΑΚΗ ΠΑΡΑΣΚΕΥΟΠΟΥΛΟΥ** ΣΤΟΝ ΔΗΜΟΣΙΟΓΡΑΦΟ Μ. ΝΟΔΑΡΟ ΚΑΙ ΤΟ HOT DOC

Επί της πορισματικής έκθεσης για τον Δήμο Πύργου που διενεργήθηκε κατόπιν ενεργειών της παρούσας δημοτικής αρχής και διοχετεύτηκε στον «αποκλειστικό» δημοσιογράφο και τον εκδότη του ( HOT DOC ) , αποκλειστικά για συκοφαντική χρήση και συμπαραγωγή λάσπης , παρατηρούμε τα εξής :

Η απόφαση της Γενικής Συνέλευσης του Συλλόγου των Δημοτικών Υπαλλήλων που δημοσιεύτηκε πριν από λίγες ημέρες, αποτελεί την πιο σύντομη και καλλίτερη απάντηση .Επί δύο χρόνια και πλέον , η νέα δημοτική αρχή του Δήμου Πύργου αντί να ασχολείται με τα προβλήματα και το μέλλον του Δήμου, έχει μεταλλαχθεί σε ιδιότυπο κέντρο ελέγχων, ενταγμένων στην αγωνιώδη προσπάθειά της να αποδείξει ότι όλοι είμαστε ίδιοι . Σε ελέγχους , που είτε καθοδηγούνται και κατευθύνονται στο στήσιμο σκευωριών ,είτε δεν αφορούν ζητήματα ουσίας είτε αφορούν ζητήματα διαδικασιών , νόμιμων και αναγκαίων για τη λειτουργία του δήμου σε καταστάσεις ανάγκης . Υπάρχουν δύο τρόποι να ασκείς τα καθήκοντά σου :

Ο ένας, να παρακολουθείς παγερά αδιάφορος τα σκουπίδια να πνίγουν τους πολίτες επί δύο ολόκληρα χρόνια , ( και ίσως για πέντε , εάν η δική μας δημοτική αρχή ,με τους άλλους δήμους του νομού , δεν είχε ετοιμάσει τον ΧΥΤΥ στην Τριανταφυλλιά ) ,και ο άλλος να δρας , με γνώμονα και υπέρτατη αρχή την προστασία της υγείας των πολιτών ,ξεπερνώντας τις γραφειοκρατικές δυσκολίες .

Η νέα πορισματική έκθεση αφορά συμβάσεις μίσθωσης μηχανημάτων και προμηθειών που έγιναν για τη λειτουργία της δεματοποίησης . Και αναφέρεται σε συμβάσεις που έγιναν με απ’ ευθείας αναθέσεις στα πλαίσια της κατεπείγουσας κατάστασης ανάγκης που αντιμετώπιζε ο δήμος. Σε κανένα σημείο της πορισματικής έκθεσης δεν διατυπώνεται η παραμικρή υπόνοια και δεν αφήνεται σκιά για κακοδιαχείριση του δημοτικού χρήματος .

Άλλωστε από την ίδια την έκθεση προκύπτει ότι αυτή βασίστηκε αποκλειστικά στην έκθεση του Ορκωτού Λογιστή , στον οποίο εμείς αναθέσαμε τον έλεγχο με τη ρητή εντολή να καταγραφεί με απόλυτη διαφάνεια η πλήρης εικόνα των συναλλαγών του δήμου κατά την διάρκεια της δικής μας θητείας. Μάλιστα στην έκθεσή τους ,οι Επιθεωρητές παραθέτουν επανειλημμένα την εκτίμηση του Ορκωτού Λογιστή : **« Πάντως σε κάθε περίπτωση οι αναθέσεις αυτές επιβάλλονταν για λόγους Δημοσίας Υγείας αφού η μη αποκομιδή των απορριμμάτων θα δημιουργούσε υγειονομική ασφυξία στους κατοίκους του δήμου ,δεδομένου ότι η διαδικασία των προβλεπόμενων διαγωνισμών απαιτεί κατά κανόνα μεγάλο χρονικό ορίζοντα όπως διαφαίνεται από τους διαγωνισμούς που διενεργήθηκαν για το σκοπό αυτό . Τέλος διευκρινίζεται ότι το σύνολο των δαπανών που περιλαμβάνονται στα εντάλματα πληρωμής έχουν ελεγχθεί και εγκριθεί από τον Επίτροπο του Ελεγκτικού Συνεδρίου » .Σελ. 28 της έκθεσης.**

**Και πιο κάτω : « Διασταλτικά θα πρέπει εκτιμώ να ληφθεί υπ’ όψη η αναγκαιότητα ( των συμβάσεων με απευθείας αναθέσεις ) για λόγους Δημοσίας Υγείας σε συνάρτηση πάντα με την επιδεικνυόμενη επιμέλεια της Δημοτικής Αρχής για διεξαγωγή σχετικού διαγωνισμού » . σελ.102 της έκθεσης.**

Όταν η λειτουργία της δεματοποίησης γινόταν με διαδοχικές τρίμηνες ( και αβέβαιες ) παρατάσεις από την Περιφέρεια,όταν δεν γνωρίζαμε για πόσο χρονικό διάστημα θα συνέχιζε να λειτουργεί η δεματοποίηση,όταν οι διαγωνισμοί που διενεργούσαμε καθυστερούσαν επί πολλούς μήνες και κάποιοι απέβαιναν άγονοι, θα έπρεπε να μην μισθώνουμε τα μηχανήματα και να μην προμηθευόμαστε αναλώσιμα, με αποτέλεσμα να διακόπτουμε την αποκομιδή και να πνίγεται ο δήμος στα σκουπίδια; **Η παρούσα δημοτική αρχή δεν ανέθεσε με απ’ ευθείας αναθέσεις τη μεταφορά και τη διάθεση των σκουπιδιών ,το 2015 και το 2016 ,με δαπάνη περίπου 2.000.000 € ; Θα πρέπει να ελεγχθεί γιατί δεν έκανε δημοπρασία;**

**Η κατάσταση ανάγκης που αντιμετώπιζαν οι δήμοι στη διαχείριση των σκουπιδιών είναι ο λόγος που οδήγησε την Πολιτεία διαχρονικά , να αναγνωρίζει με νόμο ως νόμιμες όλες τις συμβάσεις των δήμων που έγιναν στον τομέα της αποκομιδής και της διαχείρισης , έστω και αν δεν είχαν ακολουθηθεί οι προβλεπόμενες τυπικές διαδικασίες .**

**(Ν.3731/08 Αρθρο 42 ΦΕΚ 263 Α 23-12-2008 .η ισχύς του έχει παραταθεί έως 16-6-2011 και μέχρι τη λήξη** **των συμβάσεων ).**

Τα παραπάνω βέβαια δεν ενδιαφέρουν τον «αμερόληπτο» δημοσιογράφο , αφού και η απλή παράθεσή τους θα κονιορτοποιούσε το στόχο του ,γι αυτό και τα αποκρύπτει.

Το σύνολο των συμβάσεων που αναφέρονται στην έκθεση, πληρώθηκαν μετά από ενδελεχή και αυστηρό έλεγχο των νόμιμων παραστατικών που διενεργούσε ο Επίτροπος του Ελεγκτικού Συνεδρίου . Αν δεν είχαν κριθεί νόμιμες οι συμβάσεις και οι δαπάνες ,αν υπήρχαν οι ελλείψεις που αναφέρει η έκθεση ,σε καμιά περίπτωση ο Επίτροπος δεν θα ενέκρινε την πληρωμή τους και δεν θα είχε πραγματοποιηθεί η πληρωμή τους.

**Αντίθετα, έχει ενδιαφέρον να παρατηρήσουμε ότι τα πιστοποιητικά φορολογικής ενημερότητας , ασφαλιστικής ενημερότητας κ.λ.π. που αναφέρονται ότι λείπουν από συγκεκριμένα χρηματικά εντάλματα ( και δίνουν την εικόνα τάχα κακής λειτουργίας της Οικονομικής Υπηρεσίας και γενικότερα του δήμου ) υπάρχουν όλα στα σώματα των ενταλμάτων .** Επομένως ή δεν δόθηκαν σκοπίμως στους Επιθεωρητές από τον εκπρόσωπο της δημοτικής αρχής που προκάλεσε και ήταν αρμόδιος για τον έλεγχο ,ή οι Επιθεωρητές ,υπό το κράτος της « πίεσης » , δεν τα είδαν.

Τέλος θα πρέπει να αναφερθούμε στον τρόπο με τον οποίο η « αποκαλυπτική » δημοσιογραφία του περιοδικού HOT DOC και του δημοσιογράφου κ Μ. Νοδάρου χρησιμοποιεί την πορισματική έκθεση. Στοιχειώδης δημοσιογραφική δεοντολογία θα επέβαλε έναν πρώτο, απλό έλεγχο στα όσα περιλαμβάνει η έκθεση. Μια επικοινωνία με την άλλη πλευρά ,πριν την «θριαμβική» και με σαφή μεροληπτική στοχοποίηση , χρησιμοποίησή της . Θα αναγκάζονταν έτσι να δημοσιεύσουν την πληροφορία ότι δεν λείπει τίποτε από τα εντάλματα και ότι οι δαπάνες πληρώθηκαν νόμιμα , καθώς και ότι οι απ’ ευθείας συμβάσεις έγιναν ,όπως το επιτρέπει ο νόμος, για την αντιμετώπιση κατεπειγουσών καταστάσεων για την προστασία της δημόσιας υγείας .

Αντίθετα ,για άλλη μια φορά ,ο « αντισυστημικός» δημοσιογράφος δεν ενδιαφέρεται και δεν ερευνά την αλήθεια , αλλά συμπεριφέρεται ως προπαγανδιστής των πληροφοριοδοτών του .

Δεν δημοσιεύει απλά την πληροφορία ,αλλά την αποδέχεται πλήρως ,ταυτίζεται και την χρησιμοποιεί ,όχι αντικειμενικά ως είδηση ,αλλά με προφανή προειλημμένο σκοπό να πλήξει τα πεπραγμένα της δημοτικής μας αρχής ,αποκρύπτοντας την αλήθεια και τα ουσιώδη στοιχεία που καθιστούν την « αποκάλυψή » του άχρηστη .

Αυτός είναι ο λόγος που δεν αναφέρθηκε ποτέ στα τόσα χρόνια , στον στρατηγικό σχεδιασμό και στα έργα μας, στον άθλο που επιτελέσαμε με την οικονομική εξυγίανση του δήμου Πύργου , με τον μηδενισμό της σπατάλης, με τον περιορισμό της δαπάνης των αιρετών , με την κοινωνική μας πολιτική ,και τέλος στο γεγονός ότι στη διάρκεια της δικής μας θητείας ο δήμος Πύργου υπήρξε δήμος διαφάνειας ,ανιδιοτέλειας , ελευθερίας και δημοκρατίας .

Δεν αναρωτήθηκε , ως αντισυστημικός δημοσιογράφος , γιατί , ενώ επί οκτώ χρόνια ( 2007 - 2014 ) ζητούσαμε με έγγραφα ,ακόμη και προς τον Πρωθυπουργό ,τόσο εμείς όσο και η Εισαγγελική Αρχή , τη διενέργεια διαχειριστικού ελέγχου στο δήμο Πύργου για την περίοδο 2002 -2006 , ο έλεγχος δεν ξεκίνησε ποτέ ( εκτός από την προβοκάτσια του φορολογικού ελέγχου σε βάρος εκατοντάδων αθώων πολιτών ) , ενώ μετά από αίτημα της παρούσας δημοτικής αρχής ξεκίνησαν αμέσως διαχειριστικοί έλεγχοι για τη δική μας θητεία;

Στη ζωή μου ,δεν φοβήθηκα ποτέ ,ακόμη και σε δύσκολες ,πέτρινες εποχές με αληθινούς εχθρούς και αληθινούς αντιπάλους . Δήλωνα πάντοτε παρών και εκτελούσα το καθήκον μου με εντιμότητα και ανιδιοτέλεια. Πολύ περισσότερο σήμερα ,κανένας πόλεμος λάσπης ,καμιά σκευωρία δεν μπορεί να μας αγγίξει ,δεν μπορεί να μας τρομοκρατήσει. Καθαρός ουρανός, αστραπές δεν φοβάται.

Και θέλω να διαβεβαιώσω για μια ακόμη φορά τους δημότες ότι τόσο εγώ προσωπικά ,όσο και οι αντιδήμαρχοί μου και οι δημοτικοί υπάλληλοι διαχειριστήκαμε το δημοτικό χρήμα με απέραντο σεβασμό και δέος.

Στις θητείες μας ο δήμος δεν ζημιώθηκε ούτε ένα ευρώ ,αντίθετα με υπεράνθρωπες προσπάθειες προστατέψαμε το δημοτικό συμφέρον και το συλλογικό καλό και επιτύχαμε ,παρά τις δραματικές περικοπές της κρατικής επιχορήγησης , να ανορθώσουμε οικονομικά το δήμο.

Τέλος στον «αντισυστημικό» δημοσιογράφο και τον εκδότη του , που με γνωρίζουν από παλιά, έχω να πω ότι το ραντεβού μας στις αίθουσες της δικαιοσύνης ισχύει. Και το ραντεβού αυτό δεν ανακαλείται.